Lars Aagaard (M), 2024-11-27:
Tak for ordet, og tak til Konservative for forslaget.
Elbranchen har desværre tiltrukket nogle kyniske lykkeriddere.
Det skaber generel mistillid.
Det skal vi have lavet om på.
Detailmarkedet for el skal bestå af ordentlige virksomheder og gennemskuelige produkter.
De Konservative sparker derfor en åben dør ind, når de ønsker at styrke forbrugerbeskyttelsen og sanktionere eller straffe de virksomheder, der bevidst snyder forbrugerne.
Jeg har allerede annonceret, at regeringen vil komme med et udspil lidt senere på sæsonen, og vi har allerede igennem en periode været i tæt dialog med Forbrugerrådet Tænk og branchen om, hvad der skal til.
Tiltagene på elmarkedet skal hele vejen rundt, hvis der for alvor skal skabes tillid til branchen og mere gennemsigtighed.
Regeringen kommer derfor til at stemme imod beslutningsforslaget for i stedet at fremlægge en pakke i starten af 2025, der dækker bredere end det, Konservative lægger op til.
I det følgende vil jeg gerne uddybe regeringens plan og vores betænkeligheder ved det fremsatte forslag.
Vi kommer til at bruge meget mere strøm i fremtiden.
Både de danske husholdninger og virksomheder elektrificerer med hensyn til alt fra elbiler til varmepumper.
Samtidig har nogle svindlere fundet ud af, at elleverandørmarkedet er et sted, man kan tjene penge på uærlig vis.
Vi vil i regeringen derfor sætte ind over for de virksomheder, der snyder, og samtidig vil vi skabe et mere gennemsigtigt og tillidsfuldt marked.
Forbrugerne skal have bedre forudsætninger for at købe det rigtige elprodukt og forstå deres elregning.
På den måde kan forbrugerne nemmere undgå at blive snydt og samtidig spare penge ved at finde de bedst mulige leverandører.
Myndighederne skal have nemmere ved at gribe ind over for virksomheder, der bryder reglerne, og der skal være hårdere konsekvenser.
Med B 1 foreslår Konservative, at regeringen skal præsentere forbrugerbeskyttende tiltag i forbindelse med implementeringen af elmarkedsreformen.
Samtidig ønsker De Konservative, at tiltagene skal udformes i dialog med forbrugerrepræsentanter og elbranchen.
Det sidste er jeg enig i.
Elmarkedsdirektivet skal træde i kraft januar 2025, og lovforslaget, der implementerer direktivet, fremsatte jeg den 25. oktober.
Det, De Konservative ønsker, giver derfor ikke rigtig nogen mening.
Et lovforslag skal have en ordentlig proces.
Der skal være en offentlig høring, tid til udvalgsbehandling og naturligvis den dialog, som De Konservative efterspørger et andet sted i beslutningsforslaget.
Derfor kommer jeg naturligvis heller ikke til at klemme helt nye forslag ind i det lovforslag, der allerede er fremsat og førstebehandlet.
Jeg er helt enig i, at forbrugerrepræsentanter og branchen skal involveres, og som nævnt er jeg allerede i tæt dialog med branchen og Forbrugerrådet Tænk om, hvordan vi bedst muligt kan løse de udfordringer, vi oplever.
Jeg vil gerne slutte af med igen at sige tak til De Konservative for at bringe forslaget op.
Men vi skal bredere rundt, end De Konservative foreslår, og have en ordentlig proces omkring det.
Jeg glæder mig til at invitere Folketingets partier til en drøftelse af regeringens udspil, når vi lægger det på bordet.
Tak for ordet.